CELEX: 32021D0942
Language: et
Date: 2021-06-10 00:00:00
Title: Komisjoni rakendusotsus (EL) 2021/942, 10. juuni 2021, millega kehtestatakse nõukogu direktiivi 2006/112/EÜ rakenduseeskirjad seoses nende kolmandate riikide loetelu koostamisega, millega liit on sõlminud vastastikuse abi lepingu, mis on oma ulatuselt sarnane nõukogu direktiivi 2010/24/EL ja nõukogu määruse (EL) nr 904/2010 kohaste lepingutega

11.6.2021   
               
               
                  ET
               
               
                  Euroopa Liidu Teataja
               
               
                  L 205/80
               
            
         KOMISJONI RAKENDUSOTSUS (EL) 2021/942,
         10. juuni 2021,
         millega kehtestatakse nõukogu direktiivi 2006/112/EÜ rakenduseeskirjad seoses nende kolmandate riikide loetelu koostamisega, millega liit on sõlminud vastastikuse abi lepingu, mis on oma ulatuselt sarnane nõukogu direktiivi 2010/24/EL ja nõukogu määruse (EL) nr 904/2010 kohaste lepingutega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 369m lõiget 3,
         ning arvestades järgmist:
         
                     (1)
                  
                  
                     Siseturu toimimine, üleilmastumine ja tehnoloogilised muutused on kaasa toonud elektroonilise kaubanduse plahvatusliku kasvu ning seega kaugteenuste osutamise ja kaupade kaugmüügi liikmesriikidesse kas teises liikmesriigis või kolmandal territooriumil või kolmandas riigis asuvalt tarnijalt.
                  
               
                     (2)
                  
                  
                     Direktiivi 2006/112/EÜ muudeti direktiividega (EL) 2017/2455 (2) ja (EL) 2019/1995 (3), et sobitada käibemaksusüsteem elektroonilise kaubandusega, tagades käibemaksu tulemusliku ja tõhusa kogumise ja minimeerides nii maksukohustuslaste kui ka maksuhaldurite halduskoormust, ning kaasajastada käibemaksualast õigusraamistikku, võttes arvesse ettevõtjate ja tarbijate vahelist piiriülest e-kaubandust.
                  
               
                     (3)
                  
                  
                     Artikli 369m lõike 1 punkti c kohaselt peavad liikmesriigid lubama igal maksukohustuslasel, kes asub kolmandas riigis, millega liit on sõlminud vastastikuse abi lepingu, mis on oma ulatuselt sarnane nõukogu direktiivi 2010/24/EL (4) ja nõukogu määruse (EL) nr 904/2010 (5) kohaste lepingutega, kasutada sellest kolmandast riigist kaupade kaugmüüki teostades erikorda, ilma et teda peaks esindama liidus asuv vahendaja.
                  
               
                     (4)
                  
                  
                     Euroopa Liidu ja Norra Kuningriigi vaheline käibemaksu valdkonnaga seotud halduskoostööd, pettuste vastast võitlust ja nõuete sissenõudmist käsitlev leping (6) jõustus 1. septembril 2018.
                  
               
                     (5)
                  
                  
                     See leping on ulatuselt sarnane direktiivi 2010/24/EL ja määruse (EL) nr 904/2010 kohaste lepingutega, sest sellega luuakse ühine koostöösüsteem eelkõige teabevahetuse osas eesmärgiga võimaldada käibemaksualaste õigusaktide kohaldamise eest vastutavatel asutustel abistada üksteist seoses kõnealuste õigusaktide täitmise tagamise ja käibemaksutulu kaitsmisega. Samuti aitab see tagada käibemaksu õiget määramist, käibemaksupettuste vastast võitlust ja käibemaksuga seotud nõuete sissenõudmist. Leping sisaldab halduskoostöö ja sissenõudmisabi eeskirju ja menetlusi, mis on sarnased direktiivis 2010/24/EL ja määruses (EL) nr 904/2010 sätestatud eeskirjade ja menetlustega, ning sellega kehtestatakse pädevatele asutustele üksteise abistamise kohustus, mis on samaväärne direktiivis 2010/24/EL ja määruses (EL) nr 904/2010 sätestatud kohustusega.
                  
               
                     (6)
                  
                  
                     Seepärast tuleks Norra Kuningriik kanda loetellu kolmanda riigina, kellega liit on sõlminud direktiivi 2006/112/EÜ artikli 369m lõike 1 punktis c osutatud vastastikuse abi lepingu.
                  
               
                     (7)
                  
                  
                     Kuna direktiivi 2006/112/EÜ asjakohaseid sisulisi sätteid kohaldatakse alates 1. juulist 2021, on asjakohane kohaldada käesolevat otsust alates sellest kuupäevast.
                  
               
                     (8)
                  
                  
                     Käesoleva otsusega ettenähtud meetmed on kooskõlas halduskoostöö alalise komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kolmas riik, millega liit on sõlminud vastastikuse abi lepingu, mis on oma ulatuselt sarnane direktiivi 2010/24/EL ja määruse (EL) nr 904/2010 kohaste lepingutega, on Norra Kuningriik.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. juulist 2021.
         
         
            Brüssel, 10. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 11.12.2006, lk 1.
         
            (2)  Nõukogu 5. detsembri 2017. aasta direktiiv (EL) 2017/2455, millega muudetakse direktiivi 2006/112/EÜ ja direktiivi 2009/132/EÜ seoses teatavate käibemaksukohustustega teenuste osutamise ja kaupade kaugmüügi puhul (ELT L 348, 29.12.2017, lk 7).
         
            (3)  Nõukogu 21. novembri 2019. aasta direktiiv (EL) 2019/1995, millega muudetakse direktiivi 2006/112/EÜ kaupade kaugmüüki ja teatavaid omamaiseid kaubatarneid käsitlevate sätete osas (ELT L 310, 2.12.2019, lk 1).
         
            (4)  Nõukogu 16. märtsi 2010. aasta direktiiv 2010/24/EL vastastikuse abi kohta maksude, maksete ja teiste meetmetega seotud nõuete sissenõudmisel (ELT L 84, 31.3.2010, lk 1).
         
            (5)  Nõukogu 7. oktoobri 2010. aasta määrus (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 268, 12.10.2010, lk 1).
         
            (6)  ELT L 195, 1.8.2018, lk 3.